**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О АГЕНЦИЈИ ЗА ВИСОКО ОБРАЗОВАЊЕ**

**РЕПУБЛИКЕ СРПСКЕ**

**Бања Лука, фебруар 2024. године**

**ПРИЈЕДЛОГ**

**(по хитном поступку)**

**ЗАКОН**

**О АГЕНЦИЈИ ЗА ВИСОКО ОБРАЗОВАЊЕ**

**РЕПУБЛИКЕ СРПСКЕ**

**ГЛАВА I**

**ОСНОВНЕ ОДРЕДБЕ**

Члан 1.

Овим законом уређује се статус, надлежност, организација, управљање, руковођење, финансирање и рад Агенције за високо образовање Републике Српске (у даљем тексту: Агенција).

Члан 2.

1. Основни циљ рада Агенције је унапређење квалитета рада високошколских установа, академског особља, стручних служби на високошколским установама, праћење квалитета студијских програма и студирања на високошколским установама, у складу са европским и међународним стандардима обезбјеђења квалитета у високом образовању.
2. Агенција у свом раду примјењује европске стандарде и смјернице, препоруке надлежних институција у Републици Српској (у даљем тексту: Република) и Босни и Херцеговини (у даљем тексту: БиХ), те међународну праксу у области развоја високог образовања и обезбјеђења квалитета у високом образовању.
3. Ради обављања и унапређивања послова из своје надлежности, Агенција сарађује са надлежним институцијама Републике и БиХ.

Члан 3.

На питања која нису уређена овим законом примјењују се прописи којим се уређује општи управни поступак, систем јавних служби и прописи из области рада.

Члан 4.

Поједини изрази употријебљени у овом закону за означавање мушког или женског рода подразумијевају оба пола.

Члан 5.

Поједини изрази и појмови, у смислу овог закона, имају сљедеће значење:

1. квалитет је скуп карактеристика високошколске установе или студијског програма којима се доказује ниво задовољавања општеприхваћених стандарда, као и потреба и очекивања студената и друштва у цјелини у процесу научне и наставне дјелатности, кроз стално унапређивање свих процеса и њихових исхода,
2. ESG (енгл. Standards and Guidelines for Quality Assurance in the European Higher Education Area), односно Стандарди и смјернице за обезбјеђење квалитета у европском простору високог образовања, представљају стандарде и смјернице унутрашњег обезбјеђења квалитета високошколских установа, стандарде и смјернице вањског обезбјеђења квалитета и стандарде и смјернице за обезбјеђење квалитета агенција,
3. обезбјеђење квалитета је аспект управљања процесима који подразумијевају планирање, извођење, надзор и унапређење рада субјекта, с циљем постизања повјерења заинтересованих страна да ће очекивани ниво квалитета бити остварен,
4. вредновање обухвата поступке и резултат утврђивања квалитета, сврсисходности и ефикасности високошколске установе, чланице универзитета, студијског програма или унутрашњег система обезбјеђења квалитета,
5. самовредновање је процес којим високошколска установа на систематичан и документован начин провјерава ефективност и ефикасност унутрашњег система обезбјеђења квалитета,
6. вањско вредновање је објективно и непристрасно вредновање унутрашњег система обезбјеђења квалитета предмета вредновања у односу на важеће стандарде и критеријуме, које врши комисија рецензената или комисија стручњака, а у сврху почетне акредитације или акредитације предмета вредновања,
7. кластерска акредитација је модел акредитације студијских програма у којем се студијски програми са једне или више високошколских установа групишу на основу припадности истој области образовања/научној области (научном пољу/пољу образовања или ужој научној/ужој области образовања) ради спровођења поступка вањског вредновања у сврху акредитације,
8. ENQA је Европска асоцијација за осигурање квалитета у високом образовању (енгл. European Association for Quality Assurance in Higher Education),
9. ENIC/NARIC је Европска мрежа центара за признавање и информисање у високом образовању / национални центри за академско признавање и информисање (енгл. European Network of Information Centres in the European Region / National Academic Recognition Information Centres in the European Union),
10. Европски оквир квалификација је заједнички европски референтни оквир који повезује националне системе квалификација и дјелује као алат за упоређивање, односно лакше разумијевање и тумачење квалификација међу различитим државама и образовним системима у Европи,
11. квалификациони оквир је инструмент успоставе квалификација стечених у Републици, којим се дају основе за јасноћу, приступање, проходност, стицање и квалитет квалификација,
12. квалификација је назив за обједињене скупове исхода учења одређене врсте, нивоа, обима, профила и квалитета, а које се доказује свједочанством, дипломом или другом јавном исправом коју издаје овлашћено правно лице,
13. професионално признавање је поступак признавања стране високошколске квалификације којим се имаоцу квалификације утврђује право на општи приступ тржишту рада.

**ГЛАВА II**

**НАДЛЕЖНОСТИ АГЕНЦИЈЕ**

Члан 6.

1. Агенција је организација са јавним овлашћењима чији је оснивач Влада Републике Српске (у даљем тексту: Влада) у име Републике.
2. Агенција је самостално и независно правно лице.
3. Сједиште Агенције је у Бањој Луци.
4. Назив Агенције је Агенција за високо образовање Републике Српске.
5. Агенција има печат који садржи назив Агенције и амблем Републике Српске.

Члан 7.

1. Агенција је надлежна за:
2. унапређење и усклађивање система високог образовања Републике са међународним и европским системом високог образовања,
3. развој система обезбјеђења квалитета високог образовања у складу са Стандардима и смјерницама за обезбјеђење квалитета у европском простору високог образовања,
4. почетну акредитацију, акредитацију и тематско вредновање високошколских установа и студијских програма,
5. вођење Регистра акредитованих високошколских установа и студијских програма,
6. признавање страних високошколских квалификација у сврху општег приступа тржишту рада,
7. развој и примјену квалификационог оквира Републике и повезивање са Европским оквиром квалификација,
8. доношење стандарда за почетну акредитацију и стандарда за акредитацију високошколских установа и студијских програма,
9. учешће у изради, праћењу и спровођењу стратегија и општих аката у области науке и високог образовања,
10. прикупљање и обраду података о систему високог образовања и другим системима с којима је високо образовање повезано,
11. подстицање научноистраживачког рада свих заинтересованих страна у области високог образовања,
12. сарадњу са међународним организацијама, тијелима и институцијама надлежним за високо образовање и обезбјеђење квалитета,
13. представљање Републике на међународним конференцијама, скуповима, у међународним организацијама, мрежама, тијелима и удружењима у оквиру своје надлежности,
14. учешће у реализацији пројеката из своје надлежности финансираних од стране међународних финансијских организација,
15. пружање информација путем медија и других видова информисања о свом раду,
16. обављање и других послова у складу са овим законом, прописима из области високог образовања и Статутом.
17. Надлежност Агенције уређује се овим законом, прописима из области високог образовања и оквира квалификација, те Статутом и општим актима Агенције.

**ГЛАВА III**

**УПРАВЉАЊЕ, РУКОВОЂЕЊЕ АГЕНЦИЈОМ И ФИНАНСИРАЊЕ АГЕНЦИЈЕ**

Члан 8.

1. Организација, управљање и руковођење Агенцијом уређује се овим законом, Статутом и другим општим актима Агенције.
2. Органи Агенције су:
   1. управни одбор и
   2. директор.
3. Ради обављања специфичних и стручних послова из надлежности Агенције, Агенција успоставља савјетодавна и стручна тијела, у складу са својим општим актима.
4. Управни одбор доноси Правилник о унутрашњој организацији и систематизацији радних мјеста у Агенцији за високо образовање Републике Српске, уз сагласност Министарства за научнотехнолошки развој и високо образовање (у даљем тексту: Министарство).
5. Правилником из става 4. овог члана прописује се дјелокруг и начин рада организационих јединица, радна мјеста и посебни услови за заснивање радног односа.

Члан 9.

1. Орган управљања Агенцијом је Управни одбор.
2. Управни одбор чини пет чланова: три представника академске заједнице Републике, један представник привреде и праксе и један представник студената.
3. За члана Управног одбора може бити именовано лице које, поред општих услова прописаних посебним законим, испуњава и посебне услове који су прописани Статутом Агенције.
4. За члана Управног одбора не може бити именовано лице против кога се води кривични поступак, нити лице које је правоснажно осуђено за кривично дјело.
5. Чланови Управног одбора имају право на накнаду за рад.

Члан 10.

1. У вршењу послова из своје надлежности Управни одбор:
2. доноси Статут Агенције,
3. Правилник о унутрашњој организацији и систематизацији радних мјеста,
4. доноси Пословник о раду Управног одбора,
5. усваја Годишњи програм рада и финансијски план Агенције,
6. усваја Извјештај о раду и финансијски извјештај Агенције,
7. доноси правилник којим се прописује висина накнада за пружање услуга из надлежности Агенције и врстама и начину расподјеле властитих прихода,
8. доноси Правилник о унутрашњем осигурању квалитета рада Агенције,
9. усваја извјештаје које директор Агенције доставља у складу са овим законом и другим законима,
10. доноси одлуку о стандардима за акредитацију високошколских установа и студијских програма,
11. доноси одлуку о стандардима за почетну акредитацију високошколских установа и студијских програма,
12. усваја Листу рецензената,
13. усваја Листу стручњака, у складу са законом,
14. одлучује о жалбама и приговорима високошколских установа по прибављеном мишљењу Одбора за жалбе и приговоре,
15. одлучује о жалбама на рјешење о признавању страних високошколских квалификација,
16. именује чланове савјетодавних и стручних тијела Агенције,
17. одлучује о приговорима запослених из области радних односа,
18. доноси опште и појединачне акте у складу са законом и Статутом Агенције.
19. Управни одбор предузима мјере за ефикасно и рационално обављање послова и задатака из надлежности Агенције.

Члан 11.

1. Директор Агенције представља Агенцију, руководи радом и одговоран је за рад Агенције.
2. Директор је за свој рад одговоран Управном одбору Агенције и Народној скупштини Републике Српске (у даљем тексту: Народна скупштина).
3. Директор Агенције учествује у раду Управног одбора без права гласа.
4. За директора Агенције може бити именовано лице које, поред општих услова прописаних посебним законом, испуњава и посебне услове који су прописани Статутом Агенције.
5. За директора Агенције не може бити именовано лице против кога се води кривични поступак, нити лице које је правоснажно осуђено за кривично дјело.

Члан 12.

Директор Агенције обавља сљедеће послове:

1. руководи, представља и заступа Агенцију у складу са овим законом и Статутом Агенције,
2. предлаже и доноси опште и појединачне акте у складу са законом и Статутом Агенције,
3. предлаже програм рада и финансијски план Агенције,
4. подноси извјештај о раду Агенције,
5. одлучује о потреби пријема радника и врши распоред запослених у Агенцији, у складу са законом којим се уређује област рада, Колективним уговором, Правилником о раду и Правилником о унутрашњој организацији и систематизацији радних мјеста,
6. именује комисије рецензената за вањско вредновање и давање препоруке о почетној акредитацији,
7. утврђује приједлог комисије стручњака за оцјењивање и ревизију квалитета и давање препорука о акредитацији високошколских установа, односно студијских програма, у складу са законом,
8. именује рецензенте за рецензије студијских програма,
9. предлаже Управном одбору чланове Акредитацијског вијећа након спроведеног поступка јавне конкуренције,
10. предлаже Управном одбору чланове Одбора за жалбе и приговоре након спроведеног поступка јавне конкуренције,
11. представља Агенцију на међународним конференцијама, скуповима и у међународним организацијама, мрежама, тијелима и удружењима у оквиру надлежности Агенције, у складу са овим законом и Статутом Агенције,
12. обавља и друге послове прописане овим законом и Статутом Агенције.

Члан 13.

1. Чланове Управног одбора из реда академске заједнице и привреде и праксе именује Влада на период од пет година на основу претходно спроведеног поступка јавне конкуренције, са могућношћу још једног избора.
2. Члана Управног одбора из реда студената, на приједлог Уније студената Републике Српске, именује Влада на период од годину дана, са могућношћу још једног избора.
3. Директора Агенције, по претходно спроведеном поступку јавне конкуренције, на приједлог Владе именује Народна скупштина на период од пет година, са могућношћу још једног избора.
4. Поступак избора и разрјешења чланова Управног одбора и директора Агенције прописују се Статутом и општим актом Агенције.
5. Члан Управног одбора или директор Агенције могу бити разријешени дужности и прије истека периода на који су именовани у случају:
   1. непоступања у складу са законом и општим актима Агенције,
   2. злоупотребе службеног положаја и својих овлашћења,
   3. престанка испуњавања општих и посебних услова прописаних законом,
   4. нарушавања угледа Агенције својим понашањем,
   5. подношења образложене оставке у писаној форми.
6. Ако члан Управног одбора Агенције буде разријешен дужности прије истека мандата, нови члан Управног одбора бира се на основу спроведеног поступка јавне конкуренције, на период до истека мандата члана Управног одбора који је разријешен.
7. Ако директор Агенције буде разријешен дужности прије истека мандата, Народна скупштина може именовати вршиоца дужности на период до шест мјесеци.
8. У случају подношења оставке директор Агенције или члан Управног одбора остаје на дужности до разрјешења, а најдуже три мјесеца од дана подношења оставке.
9. Уколико се до истека мандата именованих чланова Управног одбора или директора Агенције не изврше нова именовања, именовани чланови Управног одбора и директор Агенције наставиће да обављају своје дужности до именовања, а најдуже шест мјесеци.

Члан 14.

* 1. На радно-правни статус запослених у Агенцији примјењују се одредбе овог закона, прописи којима је регулисана област радних односа и општи акти Агенције.
  2. Директор Агенције доноси Правилник о раду којим се прописују одредбе о правима, обавезама и одговорностима из радног односа запослених.

Члан 15.

1. Агенција подноси Народној скупштини годишњи извјештај о раду са финансијским извјештајем о пословању, најкасније до 30. јуна текуће године за претходну годину.

(2) Народна скупштина даје сагласност на акт из става 1. овог члана.

(3) Садржај извјештаја из става 1. овог члана утврђује се Статутом Агенције.

Члан 16.

Стручна и савјетодавна тијела Агенције су: Акредитацијско вијеће и Одбор за жалбе и приговоре.

Члан 17.

1. Акредитацијско вијеће је стручно и савјетодавно тијело Агенције које врши контролу усклађености поступака вањског вредновања са стандардима, критеријумима и општим актима Агенције.
2. Структура, број чланова, начин избора и мандат Акредитацијског вијећа прописују се Статутом Агенције.
3. Чланови Акредитацијског вијећа имају право на накнаду за рад.

Члан 18.

1. Одбор за жалбе и приговоре је стручно и савјетодавно тијело Агенције које разматра и даје мишљење о приговорима и жалбама високошколских установа, у складу са овим законом, Статутом и другим актима Агенције.
2. Структура, број чланова, начин избора и мандат чланова Одбора за жалбе и приговоре прописују се Статутом Агенције.
3. Чланови Одбора за жалбе и приговоре имају право на накнаду за рад.

Члан 19.

1. Агенција се финансира из буџета Републике, властитих прихода и других извора.
2. Средствима из буџета Републике, у складу са финансијским планом, финансирају се:
3. плате и накнаде запослених,
4. ) буде све један чланенихдиректора писује се Статутом и општим актом Агенције.да је у питању орган КПЈ:)чланарине и учешће у међународним асоцијацијама, мрежама и регистрима агенција,
5. дио материјалних трошкова пословања Агенције,
6. поступци акредитације јавних високошколских установа и студијских програма пријављених уз акредитацију установе,
7. поступци тематског вредновања по захтјеву Министарства и Уније студената Републике Српске и
8. трошкови периодичне вањске евалуације Агенције.
9. Директор Агенције доноси Правилник о платама, накнадама и другим примањима запослених, уз сагласност Управног одбора, у складу са прописима којима се уређује област рада и општим актима Агенције.
10. Управни одбор, уз сагласност Владе, доноси одлуку којом се одређује накнада члановима Управног одбора и плата директора Агенције.
11. Поступке почетне акредитације високошколских установа и студијских програма високошколске установе финансирају из властитих средстава.
12. Поступци акредитације студијских програма који нису обухваћени одредбом става 2. тачка 4) овог члана високошколске установе финансирају из властитих средстава.

Члан 20.

1. Управни одбор доноси Правилник о одређивању висине накнада за пружање услуга из надлежности Агенције и врстама и начину расподјеле властитих прихода Агенције.
2. Правилником из става 1. овог члана прописују се висина накнада за пружање услуга из надлежности Агенције, врсте и начин расподјеле властитих прихода Агенције, висине накнада за рад члановима Акредитацијског вијећа, члановима Одбора за жалбе и приговоре, стручњацима и рецензентима.

**ГЛАВА IV**

**СИСТЕМ ОБЕЗБЈЕЂЕЊА КВАЛИТЕТА**

Члан 21.

Систем обезбјеђења квалитета у високом образовању обухвата унутрашње и вањско обезбјеђење квалитета, а спроводи се кроз:

1. самовредновање,
2. вањско вредновање,
3. доношење одлуке о акредитацији,
4. накнадне активности.

Члан 22.

1. Високошколске установе успостављају систем унутрашњег обезбјеђења квалитета који обухвата:
2. праћење реализације стратегије развоја,
3. реализацију поступака унутрашњег обезбјеђења квалитета,
4. праћење и унапређивање квалитета студијских програма,
5. праћење и унапређивање метода учења, поучавања и вредновања на студијима,
6. праћење и унапређивање остваривања исхода учења студената,
7. праћење и унапређивање научне продуктивности наставника,
8. праћење и унапређивање стручног рада наставника,
9. праћење и унапређивање рада стручних служби,
10. праћење и унапређивање других активности које високошколска установа обавља.
11. Високошколске установе успостављају канцеларије за обезбјеђење и унапређивање квалитета.
12. Високошколске установе спроводе процес самовредновања периодично, најмање једанпут у двије године, с циљем утврђивања нивоа квалитета и ефективности успостављеног унутрашњег система обезбјеђење квалитета, уз консултације са заинтересованим странама.
13. Систем унутрашњег обезбјеђења квалитета се уређује општим актом високошколске установе.

Члан 23.

1. Вањско обезбјеђење квалитета обухвата вредновање и оцјену квалитета предмета вредновања, које се заснива на објективним и јасним стандардима који су усклађени са европским и међународним стандардима обезбјеђења квалитета у високом образовању, овим законом и прописима у области високог образовања.
2. Поступци вањског вредновања могу бити:
   * 1. почетна акредитација,
     2. акредитација,
     3. тематско вредновање.
3. Предмет вањског вредновања могу бити:
4. високошколске установе,
5. чланице универзитета,
6. ) њског вредновања могу бити:улитетастудијски програми.

Члан 24.

1. У поступцима вањског вредновања примјењују се:
   1. Стандарди за почетну акредитацију,
   2. Стандарди за акредитацију високошколских установа,
   3. Стандарди за акредитацију студијских програма првог и другог циклуса студија.
2. Стандарди из става 1. овог члана су усклађени са ESG и препорукама надлежних институција у Републици и БиХ.
3. Стандарди за акредитацију високошколских установа из става 1. тачка 2) овог члана су усклађени са прописом о критеријумима за акредитацију високошколских установа у БиХ.
4. Стандарди за акредитацију студијских програма из става 1. тачка 3) овог члана су усклађени са прописом о критеријумима за акредитацију студијских програма првог и другог циклуса студија у БиХ.
5. Стандарди из става 1. овог члана садрже смјернице и показатеље квалитета којим се омогућава објективно и транспарентно унутрашње и вањско вредновање.

Члан 25.

1. У поступку почетне акредитације и акредитације заједничког студија примјењују се стандарди које прописује Европски приступ обезбјеђивању квалитета заједничких студија.
2. Саставни дио Стандарда за почетну акредитацију из члана 24. став 1. тачка 1) овог закона су и стандарди за акредитацију заједничког студија.
3. Почетна акредитација, односно акредитација заједничког студија се спроводи по поступку прописаном за почетну акредитацију, односно акредитацију студијских програма.

Члан 26.

1. Стандарде из члана 24. став 1. овог закона доноси Управни одбор, уз претходно прибављено мишљење Савјета за високо образовање Републике Српске (у даљем тексту: Савјет).
2. Стандарди из члана 24. став 1. овог закона објављују се у „Службеном гласнику Републике Српске.”

**ГЛАВА V**

**ПОЧЕТНА АКРЕДИТАЦИЈА**

Члан 27.

Почетна акредитација је поступак којим се утврђује да ли високошколска установа и/или студијски програм испуњава захтјеве Стандарда за почетну акредитацију из члана 24. став 1. тачка 1) овог закона, а у сврху издавања дозволе за рад.

Члан 28.

1. Предмет почетне акредитације су:
2. високошколске установе и
3. студијски програми.
4. Почетна акредитација високошколске установе се спроводи у случају:
5. оснивања нове установе,
6. статусне промјене установе и
7. промјена сједишта и/или назива установе.
8. Почетна акредитација студијског програма се спроводи у случају:
9. увођења новог студијског програма на високошколској установи,
10. измјене назива студијског програма,
11. измјене квалификације која се стиче завршетком студијског програма,
12. измјене области образовања којој припада студијски програм,
13. измјене облика извођења наставе,
14. измјене мјеста извођења студија,
15. измјене установа које учествују у извођењу заједничког студија,
16. значајнијих измјена и допуна студијског програма које се прописују Упутством за измјену студијских програма ради њиховог усклађивања са достигнућима у науци и умјетности.
17. Упутство из става 3. тачка 8) овог члана доноси Управни одбор Агенције.

Члан 29.

1. У складу са прописима којима се уређује високо образовање Министарство доставља Агенцији уредан захтјев за вањским вредновањем у сврху почетне акредитације, са документацијом и претходно прибављеним позитивним мишљењем Савјета о друштвеној оправданости оснивања високошколске установе, односно новог студијског програма/усмјерења.
2. Поступак почетне акредитације спроводи се у року од 90 дана од дана пријема захтјева из става 1. овог члана.
3. Уколико се поступак почетне акредитације из оправданих разлога не оконча у року из става 2. овог члана, рок за окончање поступка се продужава најдуже за још 60 дана.

Члан 30.

1. Вањско вредновање у сврху почетне акредитације високошколске установе и/или студијских програма спроводи Комисија рецензената за вањско вредновање у сврху почетне акредитације (у даљем тексту: Комисија рецензената).
2. Директор Агенције именује Комисију рецензената са Листе рецензената, у складу са овим законом.
3. Листу рецензената формира и усваја Управни одбор Агенције у складу са критеријумима за избор академског особља, представника привреде и праксе и студената, уз прибављено мишљење Министарства.
4. Чланови Комисије рецензената имају право на накнаду за рад.

Члан 31.

1. На основу документације високошколске установе, односно студијског програма и посјете високошколској установи, Комисија рецензената сачињава извјештај о почетној акредитацији високошколске установе, односно студијског програма/усмјерења на постојећем студијском програму, са стручним мишљењем које садржи оцјену испуњености захтјева стандарда и детаљно образложење оцјене.
2. Агенција доставља Министарству извјештај Комисије рецензената из става 1. овог члана, са препоруком да:
3. изда дозволу за рад високошколској установи, односно за извођење студијског програма/усмјерења или
4. одбије захтјев за издавање дозволе за рад високошколској установи, односно за извођење студијског програма/усмјерења.
5. По пријему извјештаја Комисије рецензената из става 1. овог члана и препоруке из става 2. овог члана, Министарство може затражити од Агенције да достави додатно образложење, односно допуну извјештаја Комисије.
6. Агенција поступа по захтјеву Министарства из става 3. овог члана, односно доставља додатно образложење или допуну извјештаја Комисије рецензената у року од осам дана од дана пријема захтјева.

Члан 32.

1. Директор Агенције доноси Правилник о почетној акредитацији високошколских установа и студијских програма.
2. Правилником из става 1. овог члана прописују се:
3. смјернице за припрему документације за почетну акредитацију,
4. поступак вањског вредновања у сврху почетне акредитације,
5. скраћени поступак вањског вредновања у сврху почетне акредитације,
6. начин утврђивања Листе рецензената,
7. поступак формирања, структура и начин рада Комисије рецензената,
8. садржај и форма извјештаја Комисије рецензената,
9. начин оцјењивања и
10. давање препоруке за издавање дозволе за рад.
11. Правилник из става 1. овог члана се објављује у „Службеном гласнику Републике Српске“.

Члан 33.

1. Високошколска установа која је добила дозволу за рад дужна је, без одлагања, да поднесе Агенцији захтјев за акредитацију високошколске установе и студијских програма за које је добила дозволу за рад након истека рока од двије године од дана уписа у Регистар високошколских установа, који води Министарство.
2. Уколико високошколска установа не поднесе захтјев за акредитацију у року из става 1. овог члана, брише се из Регистра високошколских установа.

**ГЛАВА VI**

**АКРЕДИТАЦИЈА ВИСОКОШКОЛСКИХ УСТАНОВА И**

**СТУДИЈСКИХ ПРОГРАМА**

Члан 34.

Акредитација је поступак којим се утврђује да ли високошколска установа и/или студијски програми испуњавају Стандарде за акредитацију високошколских установа и/или Стандарде за акредитацију студијских програма првог и другог циклуса студија из члана 24. став 1. т. 2) и 3) овог закона.

Члан 35.

1. Модели акредитације студијских програма су:
   1. рецензија,
   2. кластерска акредитација,
   3. појединачна акредитација.
2. Акредитација студијског програма по моделу рецензије се спроводи у оквиру поступка акредитације високошколске установе, након прибављених стручних мишљења рецензената о студијском програму.
3. Акредитација студијских програма по моделу кластерске или појединачне акредитације се спроводи по истом поступку као и акредитација високошколске установе.
4. Акредитација студијских програма се може спроводити у оквиру поступка акредитације високошколске установе и/или као посебан поступак.

Члан 36.

1. Поступак акредитације високошколске установе се спроводи обавезно на сваких пет година.
2. Високошколска установа је дужна да акредитује студијске програме првог и другог циклуса студија за које има дозволу за рад.
3. Вањско вредновање у сврху акредитације студијских програма из става 2. овог члана одвија се према годишњем плану акредитације студијских програма који доноси директор Агенције.

Члан 37.

* + - 1. Високошколска установа подноси Агенцији захтјев за акредитацију најкасније годину дана прије истека важеће акредитације.
      2. Изузетно од става 1. овог члана, уколико је добијању акредитације претходило писмо очекивања, високошколска установа подноси Агенцији захтјев за акредитацију најкасније 18 мјесеци прије истека рока важеће акредитације.
      3. Уз захтјев за акредитацију из ст. 1. и 2. овог члана високошколска установа доставља документацију која се припрема у складу са смјерницама за припрему документације за акредитацију прописаних правилником о акредитацији високошколских установа и студијских програма.
      4. Агенција по службеној дужности од надлежних органа прибавља доказе којима се утврђују чињенице битне за спровођење поступка вањског вредновања у сврху акредитације и доношења рјешења о акредитацији високошколске установе и студијских програма.

Члан 38.

1. Вањско вредновање у сврху акредитације спроводи Комисија стручњака за оцјењивање и ревизију квалитета и давање препорука о акредитацији високошколских установа и студијских програма (у даљем тексту: Комисија стручњака).
2. Агенција утврђује коначан приједлог састава Комисије стручњака који доставља Агенцији за развој високог образовања и обезбјеђење квалитета (у даљем тексту: ХЕА) на именовање, у складу са законом којим се уређује оквир високог образовања у БиХ.
3. Чланови Комисије стручњака имају право на накнаду за рад.

Члан 39.

1. Уколико се студијски програм акредитује по моделу рецензије, директор Агенције именује рецензенте за давање стручних мишљења о студијском програму, са Листе рецензената из члана 30. став 3. овог закона.
2. Рецензенти из става 1. овог члана имају право на накнаду за рад.

Члан 40.

1. Комисија стручњака сачињава извјештај о вањском вредновању у сврху акредитације високошколске установе/студијског програма на основу документације високошколске установе/студијског програма и посјете високошколској установи.
2. У извјештају о вањском вредновању у сврху акредитације високошколске установе/студијског програма, Комисија стручњака даје мишљење и препоруку о акредитацији високошколске установе и/или студијских програма.
3. Мишљење Комисије стручњака се доставља ХЕА ради давања препоруке о акредитацији у складу са законом којим се уређује оквир високог образовања у БиХ.

Члан 41.

1. На основу препоруке Комисије стручњака из члана 40. став 2. овог закона, након прибављеног мишљења Акредитацијског вијећа и препорукe из члана 40. став 3. овог закона, директор Агенције:
   1. доноси рјешење о акредитацији,
   2. упућује високошколској установи писмо очекивања или
   3. доноси рјешење о одбијању захтјева за акредитацију.
2. На рјешења из става 1. т. 1) и 3) овог члана високошколска установа може уложити жалбу Управном одбору Агенције у року од 15 дана од дана пријема рјешења.
3. Управни одбор одлучује о жалби из става 2. овог члана по прибављеном мишљењу Одбора за жалбе и приговоре.
4. Одлука Управног одбора из става 3. овог члана je коначна, а против ње се тужбом може покренути управни спор.
5. По коначности рјешења из става 1. тачка 3) овог члана, надлежни орган забрањује обављање дјелатности високог образовања високошколској установи или извођење студијског програма, у складу са законом.
6. Рјешење о акредитaцији се доставља ХЕА ради уписивања у Регистар акредитованих високошколских установа у БиХ, у складу са законом којим се уређује оквир високог образовања у БиХ.

Члан 42.

1. У писму очекивања из члана 41. став 1. тачка 2) овог закона наводе се утврђени недостаци, скуп препорука и рокови за њихово извршење, који не могу бити дужи од годину дана.
2. По пријему писма очекивања, а најдуже у року од три мјесеца од дана пријема, високошколска установа је дужна доставити Агенцији план отклањања недостатака.
3. Уколико високошколска установа у року из става 2. овог члана не достави план отклањања недостатака, директор Агенције доноси рјешење о одбијању захтјева за акредитацију.
4. Писмо очекивања се може издати само једном у току истог поступка вањског вредновања.

Члан 43.

1. Директор Агенције доноси Правилник о акредитацији високошколских установа и студијских програма.
2. Правилником из става 1. овог члана прописују се:
3. смјернице за припрему документације за акредитацију,
4. поступак вањског вредновања у сврху акредитације,
5. начин утврђивања Листе стручњака,
6. поступак избора и именовања рецензената за рецензију студијских програма,
7. поступак формирања, структура и начин рада Комисије стручњака,
8. садржај и форма извјештаја Комисије стручњака,
9. начин оцјењивања,
10. начин прибављања мишљења Акредитацијског вијећа и препоруке ХЕА,
11. издавање и начин уписа рјешења у регистре,
12. накнадне активности.
13. Правилник из става 1. овог члана се објављује у „Службеном гласнику Републике Српске“.

Члан 44.

* 1. Акредитација студијског програма, као и било који други облик вањског вредновања који високошколска установа стекне код друге агенције чланице ENQA, признаће се под условима и на начин одређен споразумом Агенције и агенције која је извршила вањско вредновање, у смислу одредаба ESG.
  2. Споразум из става 1. овог члана мора садржати детаљне одредбе о условима признавања акредитације и других облика вредновања које је високошколска установа стекла код друге агенције чланице ЕNQA.
  3. Акредитације спроведене у Републици Србији признају се у Републици у складу са закљученим Споразумом о заједничким активностима у области осигурања квалитета и признавању акредитација у високом образовању успостављеним између Министарства просвете, науке и технолошког развоја Републике Србије и Министарства за научнотехнолошки развој, високо образовање и информационо друштво Републике Српске (у даљем тексту: Споразум).

Члан 45.

1. Уколико се у току поступка вањског вредновања у сврху акредитације сазна за чињенице које могу битно утицати на доношење рјешења о акредитацији, поступак се прекида, а утврђени рок акредитације се продужава за период трајања прекида поступка.
2. О прекиду поступка директор Агенције доноси закључак, против којег је допуштена посебна жалба Управном одбору Агенције у року о 15 дана од дана пријема закључка.
3. Управни одбор одлучује о жалби из става 2. овог члана на основу прибављеног мишљења Одбора за жалбе и приговоре.
4. Одлука Управног одбора је коначна, а против ње се тужбом може покренути управни спор.
5. Уколико се поступак акредитације из оправданих разлога не оконча до истека рока важења акредитације, директор Агенције доноси рјешење којим се продужава период важења акредитације до окончања поступка, а најдуже 18 мјесеци од истека важења акредитације.

Члан 46.

1. На основу рјешења о акредитацији, високошколске установе и студијски програми се уписују у Регистар акредитованих високошколских установа и студијских програма (у даљем тексту: Регистар).
2. Регистар се води у писаном и електронском облику и дио је централног информационог система Агенције.
3. Агенција о свим промјенама у Регистру обавјештава Министарство у року од 30 дана од извршене промјене.
4. Извод из Регистра је доступан јавности путем интернет странице Агенције.
5. Високошколске установе које су акредитоване у Републици Србији могу се уписати у Регистар из става 1. овог члана у складу са Споразумом из члана 44. став 3. овог закона.
6. За високошколску установу којој је истекла акредитација, а која није поднијела нови захтјев за акредитацију до истека рока важења акредитације, директор Агенције доноси рјешење о брисању из Регистра.
7. На рјешење из става 6. овог члана високошколска установа може изјавити жалбу Управним одбору у року од 15 дана од дана пријема рјешења.
8. Управни одбор одлучује о жалби из става 7. овог члана по прибављеном мишљењу Одбора за жалбе и приговоре.
9. Одлука Управног одбора је коначна, а против ње се тужбом може покренути управни спор.
10. Високошколска установа којој је одбијен захтјев за акредитацију брише се из Регистра на основу коначног рјешења из члана 41. став 1. тачка 3) овог закона.

Члан 47.

* + 1. Директор Агенције доноси Правилник о вођењу Регистра акредитованих високошколских установа и студијских програма.
    2. Правилником из става 1. овог члана прописује се:

1. начин вођења Регистра,
2. изглед и садржај Регистра,
3. поступак уписа у Регистар,
4. брисање из Регистра и
5. обезбјеђење доступности информација о акредитованим високошколским установама и студијским програмима.

**ГЛАВА VII**

**ТЕМАТСКО ВРЕДНОВАЊЕ**

Члан 48.

1. Тематско вредновање је ванредни поступак провјере квалитета високошколске установе, студијског програма или његових појединих дијелова.
2. Тематско вредновање по службеној дужности спроводи Агенција на основу одлуке Акредитацијског вијећа, а може се спровести и на образложени приједлог Министарства, високошколске установе и студентског представничког тијела високошколске установе и Уније студената Републике Српске.

Члан 49.

1. Тематско вредновање спроводе рецензенти који се именују са Листе рецензената из члана 30. став 3. овог закона.
2. У зависности од исхода поступка тематског вредновања, Агенција може покренути поступак ванредне акредитације.
3. Високошколска установа је дужна да поднесе захтјев за ванредну акредитацију у року од 90 дана од дана достављања обавјештења о обавези спровођења поступка ванредне акредитације из става 2. овог члана.
4. Уколико високошколска установа у остављеном року не поднесе захтјев за ванредну акредитацију, Агенција доноси рјешење о укидању рјешења о акредитацији и обавјештава надлежни орган ради забране обављања дјелатности високог образовања.
5. Рецензенти из става 1. овог члана имају право на накнаду за рад.

Члан 50.

1. Директор Агенције доноси Правилник о тематском вредновању.
2. Правилником из става 1. овог члана прописује се:
   1. садржај и форма приједлога из члана 48. став 2. овог закона,
   2. поступак тематског вредновања,
   3. начин ангажовања и рада рецензената и
   4. форма и садржај извјештаја.
3. Правилник из става 1. овог члана се објављује у „Службеном гласнику Републике Српске“.

**ГЛАВА VIII**

**ПРИЗНАВАЊЕ СТРАНИХ ВИСОКОШКОЛСКИХ КВАЛИФИКАЦИЈА И**

**КВАЛИФИКАЦИОНИ ОКВИР**

Члан 51.

1. Признавање стране високошколске квалификације је поступак којим се имаоцу квалификације утврђује право на општи приступ тржишту рада.
2. Агенција спроводи поступак признавања у сврху општег приступа тржишту рада стране високошколске квалификације у складу са овим законом и законом којим се уређује област високог образовања, ако међународним уговором није предвиђено другачије.
3. Поступак признавања у сврху општег приступа тржишту рада не спроводи се за квалификације стечене на територији бивше СФРЈ до 6. априла 1992. године и за квалификације стечене на акредитованим високошколским установама у Републици Србији, на основу Споразума о узајамном признавању докумената у образовању и регулисању статусних питања ученика и студената („Службени гласник Републике Српске“, број 79/05).
4. Квалификације из става 3. овог члана имају исто правно дејство као квалификације издате на територији Републике.
5. Изузетно, на захтјев имаоца квалификације, може се спровести поступак признавања у сврху општег приступа тржишту рада високошколске квалификације стечене на акредитованој високошколској установи у Републици Србији.

Члан 52.

1. У поступку признавања у сврху општег приступа тржишту рада врши се вредновање страног студијског програма на којем је стечена страна високошколска квалификација.
2. Поступку вредновања стране високошколске квалификације претходи прибављање доказа о систему студирања у земљи у којој је страна високошколска диплома стечена, акредитацији високошколске установе и студијског програма, те других доказа о студију који је претходио стицању стране високошколске квалификације, а које Агенција прибавља путем Центра за информиcање и признавање докумената из области високог образовања у БиХ и/или других центара ENIC/NARIC мреже.
3. Страна високошколска квалификација се не признаје уколико се утврди да постоје битне разлике између квалификације за коју се тражи признавање и одговарајуће квалификације у Републици.
4. Једном извршено вредновање важи за све наредне случајеве признавања стране високошколске квалификације када је стечена на истој високошколској установи и на истом студијском програму.
5. Приликом вредновања страног студијског програма, Агенција може тражити стручно мишљење од високошколске установе која је матична за област којој припада страни студијски програм.

Члан 53.

1. Рјешење о признавању стране високошколске квалификације у сврху запошљавања обавезно садржи: назив, врсту, ниво и трајање (обим) студијског програма, назив стране високошколске квалификације на изворном језику, те врсту и ниво студија у Републици којем одговара студиј завршен у иностранству уколико таква врста и ниво студија постоји у Републици.
2. Директор Агенције доноси рјешење о признавању стране високошколске квалификације у року од 90 дана од дана пријема уредног захтјева за признавањем стране високошколске квалификације.
3. Назив стране високошколске квалификације се у диспозитиву рјешења о признавању, по правилу, наводи у оригиналу (на изворном језику) и без превода.
4. На рјешење из става 2. овог члана ималац квалификације може улoжити жалбу Управном одбору у року од 15 дана од дана пријема рјешења.
5. Одлука Управног одбора je коначна, а против ње се тужбом може покренути управни спор.
6. Рјешење из става 2. овог члана има снагу јавне исправе.

Члан 54.

1. Директор Агенције доноси Правилник о поступку признавања стране високошколске квалификације.
2. Правилником из става 1. овог члана прописује се:
3. садржај захтјева за признавање стране високошколске квалификације,
4. поступак признавања страних високошколских квалификација у сврху општег приступа тржишту рада,
5. битне разлике између квалификације за коју се тражи признавање и одговарајуће квалификације у Републици из члана 52. став 3. овог закона и
6. форма и садржај рјешења о признавању стране високошколске квалификације.
7. Правилник из става 1. овог члана се објављује у „Службеном гласнику Републике Српске“.

Члан 55.

1. За трошкове признавања из чл. 51. до 54. овог закона плаћа се накнада.
2. Плаћања накнаде за признавање стране високошколске квалификације ослобођени су: лица до 26 година без оба родитеља, лица са инвалидитетом од I до VI категорије, дјеца погинулих бораца, деца ратних војних инвалида од I до VI категорије.
3. Висина накнаде трошкова поступка признавања из става 1. овог члана прописује се Правилником о одређивању висине накнада за пружање услуга из надлежности Агенције и врстама и начину расподјеле властитих прихода.

Члан 56.

Агенција води евиденцију и трајно чува документацију о спроведеном поступку признавања из чл. 51. до 54. овог закона.

Члан 57.

У области развоја и примјене Квалификационог оквира Републике Српске Агенција врши послове у складу са прописима којим се уређује ова област.

**ГЛАВА IX**

**ПРЕЛАЗНЕ И ЗАВРШНЕ ОДРЕДБЕ**

Члан 58.

Ступањем на снагу овог закона Агенција за високо образовање Републике Српске наставља с радом у складу са овим законом.

Члан 59.

1. Управни одбор у року од шест мјесеци од дана ступања на снагу овог закона доноси:
2. Стандарде за почетну акредитацију високошколских установа и студијских програма (члан 26. став 1),
3. Стандарде за акредитацију високошколских установа (члан 26. став 1),
4. Стандарде за акредитацију студијских програма (члан 26. став 1).
5. Управни одбор Агенције у року од шест мјесеци од дана ступања на снагу овог закона доноси:
6. Правилник о унутрашњој организацији и систематизацији радних мјеста у Агенцији за високо образовање Републике Српске (члан 8. став 4),
7. Правилник о унутрашњем осигурању квалитета рада Агенције за високо образовање Републике Српске (члан 10. став 1. тачка 7),
8. Правилник о одређивању висине накнада за пружање услуга из надлежности Агенције за високо образовање Републике Српске и врстама и начину расподјеле властитих прихода (члан 20. став 1),
9. Упутство за измјену студијских програма (члан 28. став 3. тачка 8).
10. Директор Агенције у року од шест мјесеци од дана ступања на снагу овог закона доноси:
    1. Правилник о раду у Агенцији за високо образовање Републике Српске (члан 14. став 2),
    2. Правилник о платама, накнадама и другим примањима запослених у Агенцији за високо образовање Републике Српске (члан 19. став 3),
    3. Правилник о почетној акредитацији високошколских установа и студијских програма (члан 32. став 1),
    4. Правилник о акредитацији високошколских установа и студијских програма (члан 43. став 1),
    5. Правилник о вођењу Регистра акредитованих високошколских установа и студијских програма (члан 47. став 1),
    6. Правилник о тематском вредновању (члан 50. став 1),
    7. Правилник о поступку признавања стране високошколске квалификације (члан 54. став 1).
11. До доношења аката из ст. 1, 2. и 3. овог члана примјењују се подзаконски акти који су важили до дана ступања на снагу овог закона, уколико нису у супротности са овим законом.
12. Агенција ће своју организацију, рад и акте ускладити са овим законом у року од шест мјесеци од дана ступања на снагу овог закона.

Члан 60.

Поступци вањског вредновања високошколских установа и студијских програма и признавања страних високошколских квалификација који су започети, а нису окончани до ступања на снагу овог закона, наставиће се и окончати по одредбама овог закона.

Члан 61.

1. Чланови Управног одбора, Акредитацијског вијећа, Одбора за жалбе и директор Агенције остају на дужности до истека мандата.
2. Комитет за жалбе и приговоре наставља са радом под називом Одбор за жалбе и приговоре.

Члан 62.

Ступањем на снагу овог закона престаје да важи Закон о обезбјеђењу квалитета у високом образовању Републике Српске („Службени гласник Републике Српске“, бр. 67/20 и 16/23).

Члан 63.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГA ЗАКОНА О АГЕНЦИЈИ ЗА ВИСОКО ОБРАЗОВАЊЕ**

**РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 38. ст. 1. и 3. Устава Републике Српске, према коме свако има право на школовање под једнаким условима и свакоме је доступно под једнаким условима високошколско образовање и у Амандману XXXII тачка 12. члана 68. Устава Републике Српске, према којем Република, између осталог, уређује и обезбјеђује образовање, као и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

**ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.04-020-713/24 од 26. фебруара 2024. године, уставни основ за доношење овог закона садржан је у члану 38. ст. 1. и 3. Устава Републике Српске, према којем свако има право на школовање под једнаким условима и свакоме је високошколско образовање доступно под једнаким условима, и у Амандману XXXII на члан 68. тачка 12. Устава Републике Српске, према којем Република, између осталог, уређује и обезбјеђује образовање. Такође, чланом 70. тачка 2. Устава Републике Српске утврђено је да Народна скупштина Републике Српске доноси законе, друге прописе и опште акте.

Приједлогом закона о Агенцији за високо образовање Републике Српске уређује се статус, надлежност, организација, управљање, руковођење, финансирање и рад Агенције за високо образовање Републике Српске.

Обрађивач Закона је, у складу са чланом 41. став 1. тачка 5. Правила за израду закона и других прописа Републике Српске („Службени гласник Републике Српске“, број 24/14), у Образложењу Закона навео разлоге за доношење Закон о Агенцији за високо образовање Републике Српске. У вези с тим, основни разлог због којег се доноси овај закон, између осталих, јесте потреба за прецизнијим нормирањем појединих одредаба које се односе на унутрашње обезбјеђење квалитета рада високошколских установа, академског особља, стручних служби на високошколским установама, праћење квалитета студијских програма и студирања на високошколским установама, дефинисањем шта тај систем обухвата, а што ће високошколским установама помоћи у успостављању и унапређивању тог система.

Поред тога, новим законом јасније и конкретније су дефинисане одредбе које се односе на фазе поступка акредитације на начин да се акредитација спроводи у четири фазе, умјесто досадашње три, односно нормирана је и фаза накнадних активности. Прописује се и нова надлежност Агенције у области развоја и примјене оквира квалификација Републике Српске и повезивања са Европским оквиром квалификација.

Поред тога, Обрађивач Закона је, у складу са чланом 41. став 1. т. 6) и 11) Правила за израду закона и других прописа Републике Српске, навео разлоге за доношење закона по хитном поступку и објашњење општег интереса због којег се предлаже повратно дејство члана 60. Приједлога закона, којим је прописано да поступци вањског вредновања високошколских установа и студијских програма и признавања страних високошколских квалификација који су започети а нису окончани до ступања на снагу овог закона, наставиће се и окончати по одредбама овог закона.

Будући да је предметни Закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о Агенцији за високо образовање Републике Српске (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-720/24 од 28. фебруар 2024. године а након увида у прописе Европске уније и анализе одредаба Приједлога закона о Агенцији за високо образовање Републике Српске (по хитном поступку), није установљено да право Европске уније садржи обавезујуће секундарне изворе који су релевантни за предмет уређивања достављеног Приједлог закона, те због тога у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

У досадашњој примјени Закона о обезбјеђењу квалитета у високом образовању Републике Српске („Службени гласник Републике Српске“, бр. 67/20 и 16/23), указала се потреба за прецизнијим и детаљнијим регулисањем појединих одредаба закона, те дефинисањем проширених надлежности Агенције у области развоја и примјене оквира квалификација Републике Српске и повезивања са Европским оквиром квалификација.

У поступку припреме измјена и допуна важећег Закона промијењено је више од половине чланова основног текста Закона, што у складу са чланом 59. став 1. Правила за израду закона и других прописа Републике Српске („Службени гласник Републике Српске“, број 24/ 14) подлијеже обавези доношења новог закона.

Прецизиране су одредбе које се односе на унутрашње обезбјеђења квалитета, прецизније се наводи шта овај систем обухвата, што ће високошколским установама помоћи у успостављању и унапређивању овог система. Прописује се да високошколске установе успостављају канцеларије за обезбјеђење и унапређење квалитета, те да спроводе процес самовредновања периодично, најмање једанпут у двије године.

Прецизиране су и одредбе у којим случајевима се спроводи почетна акредитација студијског програма, а то у претходном законодавном оквиру није било довољно прецизирано и изазивало је недоумице и различита тумачења.

Предвиђена могућност спровођења почетне акредитације усмјерења на постојећем студијском програму, што је посебно значајно у смислу потреба високошколских установа за иновирањем студијских програма додавањем нових усмјерења. Тај поступак спроводиће се по скраћеној процедури, а регулисаће се Правилником о почетној акредитацији.

Новина је и у прецизирању референтних вриједности за акредитацију заједничког студија. Прописано је да се почетна акредитација заједничког студија спроводи у односу на стандарде које прописује Европски приступ обезбјеђивању квалитета заједничких студија, а саставни су дио Стандарда за почетну акредитацију.

Прецизиране су и одредбе којим сепрописује рок за подношења захтјева за акредитацију, и то најкасније годину дана прије истека рока важења акредитације, односно најкасније 18 мјесеци прије истека рока важења акредитације уколико је добијању акредитације претходило писмо очекивања.

Прецизиране су и допуњене одредбе које се односе на фазе поступка акредитације на начин да се акредитација спроводи у четири фазе (умјесто досадашње три), односно обухваћена је и фаза накнадних активности, а то је посебно важно у контексту захтјева ESG.

Прецизиране су одредбе које се односе на поступање у случајевима када се током поступка утврде чињенице које могу битно утицати на исход поступка. Такође, с обзиром на то да се у неким случајевима поступци акредитације из оправданих разлога не успијевају окончати до рока важења акредитације установе, регулисан је статус акредитације у таквим ситуацијама да се не би доводило у питање признавање диплома и учешће високошколских установа у међународним организацијама и пројектима. Прописано је да, уколико се поступак акредитације из оправданих разлога не оконча до истека рока важења акредитације, Агенција доноси рјешење којим се продужава период важења акредитације до окончања поступка, а најдуже 18 мјесеци од истека важења акредитације.

Прописана је нова надлежност Агенције у области развоја и примјене оквира квалификација Републике Српске и повезивања са Европским оквиром квалификација. Прописано је да Агенција ову надлежност обавља у складу са прописима којим се уређује област оквира квалификација.

Разлози за доношење Закона о Агенцији за високо образовање Републике Српске (по хитном поступку) се односе и на додатно јачање позиције Агенције у смислу признавања и препознавања система високог образовања Републике Српске у Европском простору високог образовања. Напори Министарства и Агенције су усмјерени на стицање пуноправног чланства Агенције у Европској асоцијацији за обезбјеђење квалитета у високом образовању (ENQA) и Европском регистру за осигурање квалитета у високом образовању (ЕQАR) који води базу података о агенцијама (DEQAR) чланицама регистра. Чланство у ENQA-и и EQAR-у се доказује поступком вањског вредновања Агенције и први поступак који је спроведен 2017. године резултирао је придруженим чланством Агенције у ENQA-и.

Трећи дио Стандарда и смјерница за обезбјеђење квалитета у Европском простору високог образовања (ESG) односи се на агенције за обезбјеђење квалитета и најважнији захтјев се односи на успостављање јасне правне основе Агенције која је призната од стране надлежних јавних власти. Сљедећи кључни захтјев стандарда је обезбјеђивање аутономије и независности рада Агенције која има пуну одговорност за свој рад и доношење одлука. У сврху провјере испуњености наведених и осталих захтјева ESG-а, након достизања пуноправног чланства, Агенција подлијеже вањском вредновању од стране ENQA сваких пет година. С обзиром на важност стицања пуноправног чланства, Агенција учествује у пројекту Подршка агенцијама за осигурање квалитета у достизању испуњености захтјева ESG-а (SEQA-ESG 2). Током трајања пројекта моћи ће се аплицирати за пуноправно чланство у ENQA, те је неопходно обезбиједити предуслове за препознавања Агенције у Европском простору високог образовања.

На састанку који је у оквиру пројекта одржан 5. децембра 2023. године са предсједником ENQA-а, директором EQAR-а и експертима из Европског простора високог образовања дате су препоруке за даље усклађивање рада Агенције са ESG-у, а које су имплементиране и у овај закон.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона би могло проузроковати штетне посљедице по живот и здравље људи, безбједност Републике и рад органа и организација, те ако је то у општем интересу.

У претходној години већи број студената у Републици Српској суочио се са проблемима у поступцима признавања диплома у Хрватској, Словенији и неким другим земљама Европске уније због статуса акредитације установа, а у неким случајевима и студијских програма. Такође, будући да се у неким случајевима поступци акредитације из оправданих разлога нису успјели окончати до рока важења акредитације установе, било је потребно регулисати статус акредитације у таквим ситуацијама како се не би доводило у питање признавање диплома и учешћа високошколских установа у међународним организацијама и пројектима.

Чланом 45. Закона о Агенцији за високо образовање Републике Српске (по хитном поступку) прописано је да, уколико се поступак акредитације из оправданих разлога не оконча до истека рока важења акредитације, Агенција доноси рјешење којим се продужава период важења акредитације до окончања поступка, а најдуже 18 мјесеци од истека важења акредитације.

Кроз наведене одредбе Закона о Агенцији за високо образовање Републике Српске (по хитном поступку)  се дјелује у општем интересу, штите се права студента и високошколских установа и спречавају негативне посљедице које могу наступити због немогућности остваривања права на професионално признавање високошколских квалификација стечених у Републици Српској и учешћа високошколских установа у међународним организацијама и пројектима.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**Чланом 1.** прописује се предмет овог закона инаводи се да се овим законом уређује статус, надлежност, организација, управљање, руковођење, финансирање и рад Агенције.

**Чланом 2.** наведени су основни циљеви рада Агенције, а то су: стално унапређивање квалитета рада високошколских установа, наставног кадра и стручних служби на високошколским установама, праћење квалитета студијских програма и студирања на високошколским установама. Прописује се да Агенција у свом раду примјењује европске и међународне стандарде и смјернице, препоруке надлежних институција у Републици и БиХ, те међународну праксу у области развоја високог образовања и обезбјеђења квалитета у високом образовању, као и да сарађује са другим органима Републике и БиХ.

**Чланом 3.** прописује сеоднос овог закона са другим законима, а за питања која нису уређена овим законом примјењују се прописи којим се уређује општи управни поступак, систем јавних служби и прописи из области рада.

**Чланом 4.** прописано је да поједини изрази употријебљени у овом закону за означавање мушког или женског рода подразумијевају оба пола.

**Чланом 5.** дефинисани супојмови и изрази који се користе у закону и значења која у смислу овог закона имају.

**Чланом 6.** прописује се да је Агенција организација са јавним овлашћењима чији је оснивач Влада у име Републике, те да је самостално и независно правно лице. Прописује се сједиште и назив Агенције, те да Агенција има печат који садржи назив Агенције и амблем Републике Српске.

**Чланом 7.** прописују се надлежности Агенције.

**Чланом 8.** прописује се управљање и руковођење Агенцијом. Прописани су органи Агенције: управни одбор и директор. Такође, Агенција може имати стручна и савјетодавна тијела, у складу са својим општим актима, а Правилником о унутрашњој организацији и систематизацији радних мјеста у Агенцији, који доноси Управни одбор Агенције, уређује се дјелокруг и начин рада организационих јединица, радна мјеста и посебни услови за заснивање радног односа.

**Чланом 9.** прописује се да је орган управљања Агенцијом Управни одбор, састав и услови за именовање.

**Чланом 10.** прописује се надлежност Управног одбора Агенције.

**Чланом 11.**  прописује се да директор Агенције представља Агенцију, руководи радом и одговоран је за рад Агенције, а да за свој рад одговара Управном одбору и Народној скупштини, као и који су услови за именовање.

**Чланом 12.** прописује се надлежност директора Агенције.

**Чланом 13.** прописује се мандат Управног одбора и директора Агенције и поступак именовања чланова Управног одбора, трајање мандата, а директор Агенције или члан Управног одбора Агенције могу бити разријешени дужности и прије истека периода на који су именовани у случају да не поступају у складу са законом и прописима Агенције, злоупотребљавају службени положај и своја овлашћења, престану да испуњавају опште и посебне услове прописане овим законом, својим поступањем битно наруше углед Агенције или поднесу образложену оставку у писаној форми. У случају ако члан Управног одбора буде разријешен дужности прије истека мандата, нови члан Управног одбора бира се на период до истека мандата члана управног одбора који је разријешен. Ако директор Агенције буде разријешен дужности прије истека мандата, Народна скупштина може именовати вршиоца дужности на период до шест мјесеци. У случају подношења оставке директор или члан Управног одбора остаје на дужности до разрјешења, а најдуже три мјесеца од дана подношења оставке. Ако се до истека мандата именованих чланова Управног одбора Агенције и директора Агенције не изврше нова именовања, постојећи чланови Управног одбора и директор Агенције настављају да обављају своје дужности до именовања од стране Народне скупштине, а најдуже шест мјесеци.

**Чланом 14.** прописано је да се на радно-правни статус запослених у Агенцији примјењују прописи којима је регулисана област радних односа Републике и општи акти Агенције, а одредбе о правима, обавезама и одговорностима из радног односа запослених прописују се Правилником о раду, који доноси директор Агенције.

**Чланом 15.** прописује се да Агенција подноси Народној скупштини годишњи извјештај о раду најкасније до 30. јуна текуће године за претходну годину.

**Чланом 16.**  прописује се да су стручна и савјетодавна тијела Агенције Акредитацијско вијеће и Одбор за жалбе и приговоре.

**Чланом 17.** прописује се да је Акредитацијско вијеће стручно и савјетодавно тијело Агенције које врши контролу усклађености поступка вањског вредновања са стандардима, критеријумима и општим актима Агенције. Утврђује се да се структура, број чланова, начин избора и надлежности прописују Статутом Агенције.

**Чланом 18.** прописује се да је Одбор за жалбе и приговоре стручно и савјетодавно тијело Агенције које разматра и доноси мишљење о жалбама и приговорима, у складу са законом, Статутом и другим актима Агенције, те да се структура, број чланова, начин избора, мандат чланова и надлежности Одбора прописују Статутом Агенције.

**Чланом 19.** прописује се финансирање Aгенције, а средствима из буџета, у складу са финансијским планом, финансирају се плате и накнаде запослених, чланарине и учешће у међународним асоцијацијама, мрежама и регистрима агенција, дио материјалних трошкова пословања Агенције, поступци акредитације јавних високошколских установа и студијских програма пријављених уз акредитацију установе, поступци тематског вредновања по захтјеву Министарства и Уније студената, као и трошкови периодичне вањске евалуације Агенције. Правилником о платама, накнадама и другим примањима запослених, који доноси директор Агенције, детаљније се прописује начин одређивања плата, накнада и других примања запослених и ангажованих лица у Агенцији, а висину накнада члановима Управног одбора и плате директора Агенције утврђује Управни одбор. Такође, поступци почетне акредитације високошколских установа и студијских програма, високошколске установе финансирају се из властитих средстава.

**Чланом 20.** прописује се да Управни одбор Агенције доноси Правилник којим се утврђују висине накнада за пружање услуга из надлежности Агенције, врсте и начин расподјеле властитих прихода, висине накнада за рад члановима Акредитацијског вијећа, члановима Одбора за жалбе и приговоре, стручњацима и рецензентима.

**Чланом 21.** прописује се да систем обезбјеђивања квалитета у високом образовању обухвата унутрашње и вањско обезбјеђење квалитета, а спроводи се кроз четири фазе: самовредновање, вањско вредновање, доношење одлуке о акредитацији и накнадне активности.

**Чланом 22.** прописује се систем унутрашњег обезбјеђивања квалитета који успостављају високошколске установе и шта обухвата овај систем, успостављање канцеларије за обезбјеђивање и унапређење квалитета и да се процес самовредновања спроводи периодично, најмање једанпут у двије године, с циљем утврђивања нивоа квалитета и ефективности успостављеног унутрашњег система обезбјеђивања квалитета, уз консултације са заинтересованим странама. Систем унутрашњег обезбјеђивања квалитета високошколске установе уређују својим општим актом.

**Чланом 23.** прописује се вањски систем обезбјеђивања квалитета, који обухвата вредновање и оцјену квалитета предмета вредновања, а заснива се на објективним и јасним стандардима који су усклађени са европским и међународним стандардима обезбјеђивања квалитета у науци и високом образовању, овим законом и прописима из области високог образовања. Предмети вредновања су високошколске установе, чланице универзитета и студијски програми. Дефинисани су и поступци вањског вредновања и то: почетна акредитација високошколских установа и студијских програма, акредитација високошколских установа и студијских програма и тематско вредновање.

**Чланом 24.** прописују се стандарди који се примјењују у поступку вањског вредновања и начин њиховог доношења. У поступку вањског вредновања примјењују се: Стандарди за почетну акредитацију, Стандарди за акредитацију високошколских установа и Стандарди за акредитацију студијских програма који су усклађени са Стандардима и смјерницама за обезбјеђење квалитета у Европском простору високог образовања (ESG), те препорукама надлежних институција у Републици Српској и Босни и Херцеговини. Такође, Стандарди за акредитацију високошколских установа треба да буду усклађени са Критеријумима за акредитацију високошколских установа у БиХ, док су Стандарди за акредитацију студијских програма усклађени са Критеријумима за акредитацију студијских програма првог и другог циклуса студија у БиХ. У ставу 5. се прописује да сви наведени стандарди садрже смјернице и индикаторе квалитета који омогућавају објективно и транспарентно унутрашње и вањско вредновање.

**Чланом 25.** прописује се да се почетна акредитација заједничког студија спроводи у односу на стандарде које прописује Европски приступ обезбјеђивању квалитета заједничких студија, а који су саставни дио Стандарда за почетну акредитацију. Такође, прописано је да се почетна акредитација заједничког студија спроводи по поступку прописаном за почетну акредитацију високошколске установе/студијског програма.

**Чланом 26.** прописује се да Стандарде за почетну акредитацију високошколских установа и студијских програма, Стандарде за акредитацију високошколских установа и Стандарде за акредитацију студијских програма доноси Управни одбор Агенције, уз претходно прибављено мишљење Савјета за високо образовање Републике Српске, а сви стандарди који се користе у поступцима вањског вредновања објављују се у „Службеном гласнику Републике Српске“.

**Чланом 27.** дефинише се поступак почетне акредитације, којим се утврђује да ли високошколска установа и/или студијски програм испуњава Стандарде за почетну акредитацију, а у сврху издавања дозволе за рад.

**Чланом 28.** прописују се предмети почетне акредитације и у којим случајевима се спроводи почетна акредитација високошколске установе или студијског програма.

**Чланом 29.** прописује се дапоступку почетне акредитације претходи захтјев за издавање дозволе за рад који се подноси Министарству, те да Министарство доставља Агенцији уредан захтјев за вањским вредновањем у сврху почетне акредитације, са документацијом и претходно прибављеним позитивним мишљењем Савјета о елаборату високошколске установе. Поступак почетне акредитације спроводи се у року од 90 дана, а у оправданим разлозима може се и продужити.

**Чланом 30.** прописује се дапочетну акредитацију високошколске установе и/или студијских програма спроводи Комисија рецензената за вањско вредновање у сврху почетне акредитације, коју именује директор Агенције са Листе рецензената, у складу са овим законом.

**Чланом 31.** прописује се да Комисија рецензената сачињава извјештај о почетној акредитацији високошколске установе, односно студијског програма/усмјерења на постојећем студијском програму са оцјеном испуњености захтјева стандарда и закључним стручним мишљењем. Агенција доставља Министарству извјештај Комисије рецензената, са препоруком да изда дозволу за рад високошколској установи или одбије захтјев високошколске установе за издавање дозволе за рад. Чланови Комисије рецензената за свој рад имају право на накнаду, а министар има право да тражи додатно образложење, односно допуну извјештаја.

**Чланом 32.** регулисано је доношење Правилника о почетној акредитацији и његово објављивање у „Службеном гласнику Републике Српске“.

**Чланом 33.** прописује се обавеза високошколске установе која је добила дозволу за рад да без одлагања подносе захтјев за акредитацију високошколске установе и студијских програма за које је добила дозволу за рад након истека рока од двије године од дана уписа у Регистар високошколских установа, који се води у Министарству.

**У члану 34.** дефинише се поступак акредитације којим се утврђује да ли високошколска установа и/или студијски програми испуњавају Стандарде за акредитацију високошколских установа и/или Стандарде за акредитацију студијских програма првог и другог циклуса студија.

**Чланом 35.** прописују се модели акредитације студијских програма: рецензија, кластерска акредитација и појединачна акредитација. Тако се акредитација студијског програма по моделу рецензије спроводи у оквиру поступка акредитације високошколске установе, након прибављених стручних мишљења рецензената о студијском програму, а акредитација студијских програма по моделу кластерске или појединачне акредитације се спроводи по истом поступку као и акредитација високошколске установе. Акредитација студијских програма може се спроводити у оквиру поступка акредитације високошколске установе и/или као посебан поступак.

**Чланом 36.** прописује се период важења акредитације и да се поступак акредитације високошколске установе спроводи обавезно на сваких пет година. Високошколска установа дужна је да акредитује студијске програме првог и другог циклуса студија за које има дозволу за рад. Акредитација и вањско вредновање студијских програма одвија се према годишњем плану акредитације студијских програма који доноси Агенција.

**Чланом 37.** детаљније се прописује покретање поступка акредитације. Високошколска установа подноси Агенцији захтјев за акредитацију најкасније годину дана прије истека рока важења акредитације, односно најкасније 18 мјесеци прије истека рока важења акредитације уколико је добијању акредитације претходило писмо очекивања. Уз захтјев се доставља документација која је сачињена према смјерницама за припрему документације за акредитацију, а Агенција од органа јавне власти прибавља информације које су битне за спровођење поступка вањског вредновања.

**Чланом 38.** одређено је да вањско вредновање спроводи Комисија стручњака за оцјењивање и ревизију квалитета и давање препорука о акредитацији високошколских установа и студијских програма. Агенција утврђује приједлог састава Комисије стручњака, који онда доставља Агенцији за развој високог образовања и обезбјеђење квалитета на именовање, у складу са законом којим се регулише оквир високог образовања у БиХ.

**Чланом 39.** прописано је именовање рецензената за рецензију студијског програма, уколико се студијски програм акредитује по моделу рецензије.

**Чланом 40.** прописује се да Комисија стручњака сачињава извјештај о вањском вредновању на основу документације и посјете високошколској установи, у којем даје препоруку о акредитацији високошколске установе и/или студијских програма. Агенција за развој високог образовања и осигурање квалитета даје препоруку о акредитацији високошколске установе/студијског програма на основу мишљења Комисије стручњака.

**Чланом 41.** прописују се исходи акредитације: рјешење о акредитацији, писмо очекивања или рјешење о одбијању акредитације. На рјешење се може улoжити жалба Управном одбору који одлучује на основу мишљења Одбора за жалбе и приговоре. У ставу 4. је прописано да се по коначности рјешења о одбијању акредитације високошколске установе или студијског програма забрањује обављање дјелатности високог образовања високошколској установи или извођење студијског програма, а рјешење о акредитaцији доставља се ХЕА ради уписа у Регистар акредитованих високошколских установа у БиХ.

**Чланом 42.** дефинише се шта обавезно садржи писмо очекивања, а то су: утврђени недостаци, скуп препорука и рокови за њихово извршење, који не могу бити дужи од 12 мјесеци, као и да се писмо очекивања може издати само једном у току истог поступка вањског вредновања.

**Чланом 43.** прописано је доношење Правилника о акредитацији високошколских установа и студијских програма и његово објављивање у „Службеном гласнику Републике Српске“.

**Чланом 44.** прописује се признавање акредитације студијског програма и било који други облик вањског вредновања који високошколска установа стекне код друге агенције чланице ENQA, те да се признаје под условима и на начин одређен споразумом Агенције и агенције која је извршила вањско вредновање. Акредитације спроведене у Републици Србији признају се у Републици у складу са закљученим Споразумом.

**Чланом 45.** прописује се да се у случају када се током поступка вањског вредновања у сврху акредитације сазна за чињенице које могу битно утицати на доношење рјешења о акредитацији, поступак прекида, а постојећи рокови се продужавају за период трајања прекида поступка. У случају да се поступак акредитације из оправданих разлога не оконча до истека рока важења акредитације, Агенција доноси рјешење којим се продужава период важења акредитације до окончања поступка, а најдуже 18 мјесеци од истека важења акредитације.

**Чланом 46.** прописује се да Агенција води Регистар акредитованих високошколских установа и студијских програма, у писаном и електронском облику и дио је централног информационог система Агенције. Високошколске установе које су акредитоване у Републици Србији могу се уписати у Регистар у складу са Споразумом, а високошколска установа којој је истекла акредитација и која није поднијела нови захтјев за акредитацију до истека рока важења акредитације брише се из Регистра. Из Регистра се брише и високошколска установа по коначности рјешења којим је одбијен захтјев за акредитацију.

**Чланом 47.** прописано је доношење Правилника о вођењу Регистра акредитованих високошколских установа и студијских програма.

**Чланом 48.** прописано је да је тематско вредновање ванредни поступак провјере квалитета унутрашњих дијелова предмета вредновања које по службеној дужности спроводи Агенција на основу одлуке Акредитацијског вијећа Агенције, а може се спровести и на образложени приједлог министра, високошколске установе и студентске организације високошколске установе и Уније студената.

**Чланом 49.** прописано је да тематско вредновање спроводе рецензенти који се именују са Листе рецензената. У зависности од исхода поступка тематског вредновања, Агенција може покренути поступак ванредне акредитације. У том случају је високошколска установа дужна да поднесе захтјев за ванредну акредитацију у року од 90 дана од достављања обавјештења од стране Агенције, а уколико високошколска установа у остављеном року не поднесе захтјев за акредитацију, Агенција обавјештава надлежни орган ради забране обављања дјелатности високог образовања.

**Чланом 50**. прописано једоношење Правилника о тематском вредновању и његово објављивање у „Службеном гласнику Републике Српске“.

**Чланом 51**. прописује се да поступак признавања стране високошколске квалификације у сврху приступа тржишту рада Агенција спроводи у складу са овим законом и законом којим се уређује област високог образовања, ако међународним уговором није предвиђено другачије. Прописано је да се поступак признавања не спроводи за јавне исправе стечене на територији бивше СФРЈ до 6. априла 1992. године и за јавне исправе стечене на акредитованим високошколским установама у Републици Србији, на основу Споразума о узајамном признавању докумената у образовању и регулисању статусних питања ученика и студената. Изузетно, на захтјев имаоца квалификације, може се спровести поступак признавања високошколске квалификације стечене на акредитованој високошколској установи у Републици Србији.

**Чланом 52.** прописано је да се у поступку признавања страног студијског програма врши вредновање страног студијског програма на којем је стечена страна високошколска квалификација, те да се инострана високошколска квалификација признаје уколико се утврди да не постоје битне разлике између квалификације за коју се тражи признавање и одговарајуће квалификације у Републици. Истим чланом је прописано да поступку вредновања стране квалификације претходи прибављање информација о систему студирања у земљи у којој је страна високошколска диплома стечена, акредитацији високошколске установе и студијског програма, те других информација о студију који је претходио стицању стране високошколске квалификације, а Агенција може тражити стручно мишљење од високошколске установе која је матична за област којој припада страни студијски програм.

**Чланом 53.** прописује се садржина рјешења о признавању стране високошколске квалификације у сврху запошљавања, као и рок у којем директор Агенције доноси одговарајуће рјешење на које ималац квалификације има право жалбе Управном одбору Агенције.

**Чланом 54.** прописано је да директор Агенције доноси Правилник о поступку признавања стране високошколске квалификације који се објављује у „Службеном гласнику Републике Српске“.

**Чланом 55.** прописује се плаћање накнаде трошкова поступка за признавање стране високошколске квалификације и случајеве ослобађања од плаћања накнаде трошкова, као и да се висина накнаде прописује Правилником о одређивању висине накнада за пружање услуга из надлежности Агенције и врстама и начину расподјеле властитих прихода.

**Чланом 56.** прописује се да Агенција води евиденцију и трајно чува документацију о спроведеном поступку признавања.

**Чланом 57.** прописана је нова надлежност Агенције у области развоја и примјене оквира квалификација Републике Српске и повезивања са Европским оквиром квалификација, у складу са прописима којим се уређује ова област.

**Чланом 58.** прописује се да на дан ступања на снагу овог закона, Агенција за високо образовање Републике Српске наставља с радом у складу с одредбама овог закона.

**Чланом 59.** прописује се да ће Управни одбор и директор Агенције у року од шест мјесеци од дана ступања на снагу овог закона донијети предвиђене правилнике и стандарде, а да ће се до доношења тих аката примјењивати подзаконски акти који су важили нa дан ступања на снагу овог закона, ако нису са њим у супротности, те да ће Агенција своју организацију и рад ускладити са овим законом у року од шест мјесеци од дана ступања на снагу закона.

**Чланом 60.**  прописује се да ће се поступци вањског вредновања и признавања страних високошколских квалификација започети у складу са прописима који су важили до ступања на снагу овог закона, наставити и окончати у складу са овим законом.

**Чланом 61.** прописује се да чланови Управног одбора, Акредитацијског вијећа, Одбора за жалбе и приговоре (ранијег Комитета за жалбе и приговоре) и директор Агенције остају на дужности до истека мандата.

**Чланом 62.** прописују се да Закон о обезбјеђењу квалитета у високом образовању Републике Српске („Службени гласник Републике Српске“, бр. 67/20 и 16/23) престаје да важе ступањем на снагу овог закона.

**Чланом 63.** прописује се ступање на снагу овог закона.

**VII РАЗЛОЗИ О ПОСТОЈАЊУ ОПШТЕГ ИНТЕРЕСА ЗА**

**ОДРЕЂИВАЊЕ ПОВРАТНОГ ДЕЈСТВА**

Чланом 110. став 1. Устава Републике Српске прописано је да закони, други прописи и општи акти не могу имати повратно дејство. Чланом 110. став 2. Устава прописано је да се само законом може одредити да поједине његове одредбе, ако то захтијева општи интерес утврђен у поступку доношења закона, имају повратно дејство.

Чланом 60. Закона о Агенцији за високо образовање Републике Српске (по хитном поступку) је прописано да ће се поступци вањског вредновања високошколских установа и студијских програма и признавања страних високошколских квалификација који су започети, а нису окончани до ступања на снагу овог закона, наставити и окончати по одредбама овог закона.

Разлози постојања општег интереса за одређивање повратног дејства ове одредбе Закона се првенствено односе на потребу регулисања статуса високошколских установа које у поступку акредитације добију рјешење о одбијању акредитације, на начин да се такве установе бришу из Регистра акредитованих високошколских установа и студијских програма по коначности рјешења о одбијању акредитације, а не по правоснажности како је било прописано раније важећим Законом. Овакво рјешење је остављало могућност високошколским установама којима је одбијена акредитација да обављају дјелатност високог образовања до окончања управних спорова који могу да трају дужи период. Онемогућавањем овакве праксе се дјелује у општем интересу, штите се права студента и високошколских установа и спречавају негативне посљедице које могу наступити због обављања дјелатности високог образовања од стране установа којима је одбијена акредитација.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.